2.

fl-Anness III, is-Sezzjoni 6.1 hija sostitwita b’ li ġej: “6.1. Investiment dirett L-investiment dirett huwa assoċjat ma’ resident f’ekonomija waħda li għandu kuntroll jew grad sinifikanti ta’ influwenza fil-ġestjoni ta’ intrapriża li hija resident f’ekonomija. Skont standards internazzjonali (BPM6), il-proprjeta' diretta jew indiretta ta’ 10 % jew aktar tad-drittijiet tal-vot ta’ intrapriża residenti f’ekonomija waħda f’ídejn investitur residenti f’ekonomija oħra hija evidenza ta’ din ir-relazzjoni. Mibni fuq dan il-kriterju, relazzjoni ta’ investiment dirett tista’ teżisti bejn numru ta’ intrapriżi relatati, irrispettivament minn jekk ir-rabta tinvolvix katina waħda jew aktar minn waħda. Tista’ testendi għas-sussidjarji, is-sotto-sussidjarji u l-assoċjati ta’ intrapriża ta’ investiment dirett. Ladarba l-investiment huwa stabbilit, il-flussi/investimenti finanzjarji kollha sussegwenti bejn l-entitajiet relatati jitniżżlu bħala tranżazzjonijiet/pożizzjonijiet ta’ investiment dirett. Kapital ta’ parteċipazzjoni azzjonarja jkopri parteċipazzjoni azzjonarja f’fergħat kif ukoll l-ishma kollha f’sussidjarji jew assoċjati. Qligħ investit mill-ġdid jikkonsisti fl-offsetting entry fis-sehem tal-investitur dirett li jkollu mill-qligħ mhux distribwit bħala dividendi minn sussidjarji jew assoċjati, u l-qligħ ta’ fergħat mhux rimess lill-investitur dirett u li jitniżżel bħala ‘dħul minn investiment’ (ara 3.2.3). Il-parteċipazzjonijiet azzjonarji ta’ investiment dirett u d-dejn huma kklassifikati separatament skont it-tip ta’ relazzjonijiet bejn l-entitajiet u skont id-direzzjoni tal-investiment. Jistgħu jiġu elenkati tliet tipi ta’ relazzjonijiet ta’ investiment dirett: (a) Investiment dirett ta’ investituri f’intrapriżi ta’ investiment dirett. Din il-kategorija tinkludi flussi ta’ investiment (u stokks) mill-investitur dirett għall-intrapriżi ta’ investiment dirett (irrispettivament minn jekk dan huwa kkontrollat jew influwenzat direttament jew indirettament). (b) Investiment b’lura. Din it-tip ta’ relazzjoni tkopri flussi ta’ investiment (u stokks) mill-intrapriżi ta’ investiment dirett għall-investitur dirett. (c) Fost intrapriżi relatati ma’ xulxin. Din tkopri flussi (u stokks) bejn intrapriżi li ma jikkontrollawx jew ma jinfluwenzawx lill-oħrajn, imma li t-tnejn huma taħt il-kuntroll jew influwenza tal-istess investitur dirett. Fir-rigward tal-valutazzjoni ta’ pożizzjonijiet ta’ investiment dirett, l-istokks ta’ parteċipazzjonijiet azzjonarji kkwotati fuq il-borża huma vvalutati skont il-prezzijiet tas-suq. Għall-kuntrarju, fil-każ ta’ kumpaniji ta’ investiment dirett mhux ikkwotati fuq il-borża, l-istokks ta’ parteċipazzjonijiet azzjonarji huma vvalutati skont il-valuri tal-kotba bl-użu ta’ definizzjoni komuni li tkopri l-elementi li ġejjin: (a) kapital imħallas (esklużi ishma u inklużi kontijiet ta’ premium tal-ishma); (b) kull tip ta’ riżervi (inklużi għotjiet ta’ investiment meta l-linji gwida tal-kontabilita' jqisuhom bħala riżervi tal-kumpanija); (c) profitti mhux distribwiti bit-telf imnaqqas (inklużi r-riżultati għas-sena kurrenti). Għal ishma f’parteċipazzjonijiet azzjonarji ta’ kumpaniji mhux ikkwotati fuq il-borża, it-tranżazzjonijiet li jitniżżlu fil-kont finanzjarju jistgħu jvarjaw mill-fondi proprji rreġistrati skont il- valur tal-ktieb fl-IIP. Dawn id-differenzi jitniżżlu bħala valutazzjonijiet mill-ġdid minħabba tibdiliet oħra fil-prezz. Biex tiżdied il-konsistenza fil-valutazzjoni tal-attiv u l-passiv, stokks ta’ parteċipazzjonijiet azzjonarji f’kumpaniji ta’ investiment dirett mhux ikkwotati fuq il-borża jistgħu jiġu alternattivament ivvalutati skont wieħed mill-metodi oħra ta’ valutazzjoni msemmija fil-paragrafu 7.16 tal-BPM6, jekk ta’ lanqas japplika wieħed minn dawn il-każijiet li ġejjin: (a) ta’ lanqas intrapriża waħda f’katina ta’ investiment dirett hija kkwotata fuq il-borża, filwaqt li ta’ lanqas waħda ma tkunx ikkwotata, u dan iwassal għal distorzjoni sinifikanti fl-IIP nett ta’ kumpanija fil-katina; f’dan il-każ il-prezz tas-suq tal-kumpanija kkwotata jista’ jintuża bħala referenza għall-valutazzjoni tal-kumpaniji relatati mhux ikkwotati; jew (b) jekk iseħħu differenzi fir-reġistrazzjoni tal-valur tat-twillija akkwistata tul katina ta’ intrapriżi ta’ investiment dirett, li jwasslu għal distorzjoni sinifikanti fl-IIP nett tal-pajjiż li fih tkun residenti l-kumpanija fin-nofs tal-katina; jew (c) jekk il-kontijiet ta’ intrapriżi f’katina ta’ investiment huma ddenominati f’muniti barranin u l-fluttwazzjonijiet tar-rati tal-kambju jwasslu għal distorzjoni sinifikanti fl-IIP nett tal-pajjiż li fih tkun residenti l-kumpanija fin-nofs tal-katina. Jekk jiġi applikat metodu alternattiv biex jiġu vvalutati stokks ta’ parteċipazzjonijiet azzjonarji f’kumpaniji ta’ investiment dirett mhux ikkwotati fuq il-borża, il-kumpilatur tal-IIP huwa mħeġġeġ jinforma lill-kumpilatur fil-pajjiż kontroparti tal-metodu alternattiv u biex jikkoopera ma’ dan il-kumpilatur biex ir-riskju tar-reġistrazzjoni bilaterali mhux simetrika jitnaqqas. Din l-informazzjoni għandha tiġi trasmessa ġewwa s-SEBĊ fil-qafas ta’ arranġamenti eżistenti, kif ukoll ippubblikata fil-pubblikazzjoni tal-BĊE ‘Metodi ta’ statistika tal-bilanċ tal-pagamenti tal-Unjoni Ewropea/pożizzjoni internazzjonali tal-investiment’, li hija wżata biex tissorvelja l-kunċetti, id-definizzjonijiet u l-metodi ta’ kumpilazzjoni applikati mill-Istati Membri taż-żona tal-euro (kif deskritt fl-Anness V). Huwa rrakkomandat biex, bħala l-aħjar prattika, li l-Istati Membri kollha għandhom jikkumpilaw stokks ta’ parteċipazzjonijiet azzjonarji ta’ investment barrani dirett u qligħ investit mill-ġdid abbażi tar-riżultati ta’ sondaġġi dwar investiment barrani dirett, jinġabru ta’ lanqas ta’ kull sena (*). (*) Il-prattiċi mhux aċċettabbli li ġejjin għandhom jiġu abbandunati: (i) li l-għażla tal-kriterju ta’ valutazzjoni titħalla f’ídejn l-aġenti ta’ rapportar (valuri tas-suq jew valuri tal-kotba); (ii) li jiġi applikat metodu ta’ inventarju perpetwu/akkumulazzjoni ta’ flussi tal-BOP biex jiġu kkumpilati l-istokks.”."